Turun terrori-isku lisäsi huimasti turvasumuttimien kysyntää

Miko Linnavirta näyttää, kuinka nopeasti taskukokoisen turvasumutteen saa esiin. Sumute on väline varautumista varten. Viena Kytöjoki

Leo Autere

Turun perjantainen terrori-isku on aiheuttanut valtavan piikin turvasumuttimien kysynnässä, kertoo turvallisuustuotteita valmistavan Turvakerroin Oy:n toimitusjohtaja Tomi Virén.

- Reaktio oli välitön perjantain kamalan tapahtuman jälkeen. Perjantai-illan jälkeen tilauksia on tullut tuhansia. Tiistai-iltapäivään mennessä olemme toimittaneet noin 3 500-4 000 kappaletta turvasumuttimia. Tavallisesti toimitamme niitä kuukaudessa joitakin satoja kappaleita.

Turvakerroin on suurin turvasumuttimien valmistaja Suomessa. Virén kertoo olevansa itsekin yllättynyt suuresta kysynnästä ja välittömästä reaktiosta. Hän ei osaa vielä arvioida, kuinka kauan se jatkuu.

- Kuluttajien kysyntä alkoi verkkokaupan kautta heti perjantaina Turun tapahtumien jälkeen. Myös kaupat alkoivat tilata sumuttimia lähes välittömästi.

Toimitusjohtaja Virén kertoo, että sumuttimia on koottu ja pakattu ympäri vuorokauden.

- Tilauksista on selvästi huomattavissa, että Turun seutu ja Varsinais-Suomi on alue, jonne sumuttimia menee eniten tällä hetkellä. Tähän mennessä olemme pystyneet vastaamaan kaikkiin tilauksiin.

Virénin mukaan aiemmin ulkomailla tapahtuneet terrori-iskut eivät ole juurikaan aiheuttaneet myyntipiikkejä.

Turvasumutin ei vaadi osto- tai hallussapitolupaa. Niitä myydään verkkokauppojen lisäksi monissa marketeissa ja apteekeissa. Turvasumuttimessa on hälytysääni, sen tehoaine on yleensä menthol ja joissakin valmisteissa mukana on iholle tarttuvaa väriainetta. Sumute tähdätään hyökkääjän silmiin, jolloin uhri voi saada muutaman lisäsekunnin pakenemiselle.

- Meille tulvii myös kysymyksiä tuotteesta ja siitä, saako sen ostaa ilman lupaa. Turvasumutin on monille uusi juttu, Viren toteaa.

Kysyntä lisääntynyt tasaisesti

Eurassa Satakunnassa toimivan Turvakertoimen sumutin on ollut markkinoilla reilut seitsemän vuotta. Virén kertoo, että heidän valmistamiaan turvasumuttimia on myyty kaikkiaan 200 000-300 000 kappaletta.

Turvakerroin myy turvasumuttimia suoraan kuluttajille verkkokaupan kautta sekä toimittaa niitä jälleenmyyjille ja erilaisille yhteisöille, kuten sairaaloille ja virastoille.

- Myymme tuotteita myös bussi- ja taksikuskeille. Voi sanoa, että kaikissa asiakasryhmissä on reagoitu perjantain jälkeen, Virén kertoo.

Virénin mukaan turvasumuttimen myynti on ollut hyvin tasaista. Uutiset raiskauksista lisäävät lyhytkestoisesti sen kysyntää. Menekki kasvaa myös syksyisin iltojen pimetessä.

Suurin lisäys sumuttimen myynnissä tapahtui syksyllä 2015, jolloin yritys toimitti turvasumuttimia lyhyen aikaa jopa yli tuhat kappaletta päivässä. Samana syksynä Suomeen tuli suuri määrä turvapaikanhakijoita. Silloin myös lahtelaisen turvallisuusalan tuotteita ja palveluita myyvän Total Secin varastot myytiin loppuun.

- Myyntipiikin jälkeen markkinoille on tullut myös uusia turvasumutteiden valmistajia, Total Secin yrittäjä Miko Linnavirta kertoo.

Lupavapaat turvasumuttimet eivät ole toista vahingoittavia aseita. Viena Kytöjoki

Tuotteen myynti laantui seuraavana talvena.

- Vuoden 2015 jälkeen olemme myyneet arviolta yli puolet kaikista tähän mennessä myymistämme sumuttimista, Virén sanoo.

Total Shopin verkkokaupasta ja myymälästä turvasumutteita ostetaan nykyisin kymmeniä kuukaudessa.

- On yhtä yleistä ostaa tuote itselleen kuin läheiselleen. Tiedän, että tuotetta ostetaan esimerkiksi teini-ikäisille tyttärille, Linnavirta sanoo Lahdesta.

Virénin mukaan eniten turvasumuttimia ostavat nykyään miehet. Aiemmin tuotetta tilattiin yleensä yksi kappale, mutta nykyään miehet tilaavat kaksi tai kolmekin sumutinta läheistensä käyttöön, hän arvioi.

Tuotteen menekki on kasvanut myös maaseudulla.

- Ennen oli selvää, että kun esittelin tuotetta Helsingissä, ihmiset tiesivät sen olevan tarpeellinen. Maaseudulla sen sijaan saatettiin todeta, että hyvä juttu sinänsä mutta sitä ei tarvita täällä. Nyt myös maaseudulla asuvat ovat kiinnostuneet siitä. Jotain on tapahtunut seitsemän vuoden aikana, Virén miettii.

"Turvallisuudentunne on järkkynyt"

- On selvää, että ihmisten turvallisuudentunne on järkkynyt. Ei sitä voi mitenkään kiistää, toteaa apulaispoliisipäällikkö Tero Seppänen Hämeen poliisista kuultuaan turvasumuttimien kysyntäpiikistä.

- Kiinnostuksella turvasumuttimiin on selkeä ajallinen yhteys perjantain tapahtumiin. Saattaa myös olla, että ihmisillä on ollut piilevää kiinnostusta sellaisen hankkimiseen, ja Turun tapahtumat vahvistivat hankintapäätöksen, hän miettii.

Seppänen ei ota kantaa siihen, onko turvasumuttimien lisääntymisessä huolestuttavia piirteitä.

- Tuote on laillinen, eikä poliisilla ole siihen mitään sanottavaa. Jos niistä tulee ongelma, ehkä lainsäätäjä tekee ne luvanvaraisiksi.

Hänen mukaansa huolestuttavampaa kehitystä olisi se, että turvattomuuden tunteen lisääntyminen johtaisi varustautumiseen muilla kuin luvallisilla välineillä.

- Jos esimerkiksi alettaisiin kantamaan teräaseita mukana, niin kynnys niiden käyttämiseen voisi alentua varsinkin päihdyttävien aineiden vaikutuksen alaisena.

Seppäsen mukaan maailmalla ja nyt Suomessa tapahtuneet terrori-iskut eivät ole näkyneet kaduilla itsepuolustusvälineiden käytön llisääntymisenä. Myöskään Lahdessa tänä keväänä ja kesänä tapahtunut poikkeuksellisen suuri määrä tapon yrityksiä ei ole lisännyt varustautumista esimerkiksi turvasumuttimilla.

- Ei meillä ole sellaisia havaintoja kentältä. Lahti on turvallinen, eikä mikään Villin lännen kaupungin pääraitti, jossa haastettaisiin jatkuvasti riitaa ja käytäisiin kaksintaisteluita.